คลังฝันไกลดันหวยตู้เล็งขายนักท่องเที่ยว
คลังหวังไกลดันหวยออนไลน์ขายนักท่องเที่ยว หารายได้ตั้งกองทุนช่วยคนพิการ
10 พ.ค. 2555

คลังหวังไกลดันหวยออนไลน์ขายนักท่องเที่ยว หารายได้ตั้งกองทุนช่วยคนพิการ
นายทนุศักดิ์ เล็กอุทัย รมช.คลัง กล่าวว่า ได้มอบหมายนโยบายให้กับคณะกรรมการสำนักงานสลากกินแบ่งรัฐบาล ล่าสุดเมื่อสัปดาห์ที่ผ่านมา ให้เร่งดำเนินการหวยออนไลน์ประเภท 2 และ 3 ตัว เนื่องจากมีการพิจารณาข้อกฎหมายแล้วว่าไม่ขัดกับกฎหมายสำนักงานสลากฯ ระบบก็ได้มีการติดตั้งไปบางส่วนแล้ว หากมีการดำเนินการคาดว่าใช้เวลาไม่เกิน 4-6 เดือนก็เริ่มขายหวยออนไลน์ได้
ทั้งนี้ การขายหวยออนไลน์จะไม่กระทบกับโควตาสลากฯ ที่มีอยู่ในปัจจุบันของทุกกลุ่ม เพราะยังมีการขายสลากเลข 6 ตัวเหมือนเดิม หวยออนไลน์จะขายเฉพาะเลขท้ายเท่านั้น ทำให้ผู้ซื้อได้เงินรางวัลเต็มจำนวน
รมช.คลัง กล่าวว่า การขายหวยออนไลน์ควรคิดไปถึงการขายให้กับนักท่องเที่ยวที่เดินเข้ามาเที่ยวในเมืองไทยจำนวนมาก เหมือนกับที่ในต่างประเทศดำเนินการ โดยต้องหาวิธีการให้เงินรางวัลจูงใจ จะทำให้ประเทศมีรายได้เพิ่มมากขึ้น
สำหรับรายได้จากหวยออนไลน์ จะมีการเสนอให้ออก พ.ร.บ.จัดตั้งเป็นกองทุนนำเงินไปช่วยเหลือด้านการศึกษาคนพิการ จะได้ไม่ต้องมาเดินขายสลากกินแบ่งรัฐบาลให้เกิดอันตราย แนวทางจะให้คนพิการรวมกลุ่มมาเพื่อขอเงินจากกองทุนไปประกอบอาชีพ
นอกจากนี้ เงินของกองทุนส่วนหนึ่งจะจัดสรรให้กับสหภาพสำนักงานสลากฯ เนื่องจากที่ผ่านมาสหภาพร้องเรียนว่า ทางสหภาพไม่ได้ประโยชน์จากการจัดสรรโควตาสลากฯ และการดำเนินการหวยออนไลน์ ซึ่งการจะได้มากน้อยก็ต้องมาหารือกัน